b'\n_START_ARTICLE_\nFrance Brem\xc5\xa1ak\n_START_SECTION_\n\xc5\xbdivljenjepis\n_START_PARAGRAPH_\nMed drugo svetovno vojno je bil sodelavec NOG, nato pa je bil po vojni predsednik Mestnega ljudskega odbora Kamnik._NEWLINE_Svojo znanstveno pot je za\xc4\x8del na In\xc5\xa1titutu Jo\xc5\xbeef Stefan (IJS), kjer je ustanovil elektronski laboratorij, 1950-70 je vodil oddelek za elektroniko ter razvil prve elektronske instrumente za IJS in naprave za meritve v jedrski tehniki in za regulacijo jedrskih reaktorjev ter analognih ra\xc4\x8dunalnikov._NEWLINE_Leta 1952 je diplomiral in nato \xc5\xa1e doktoriral leta 1971 na Fakulteti za elektrotehniko Univerze v Ljubljani. Na fakulteti je pri\xc4\x8del \xc5\xbee leta 1963 predavati teorijo regulacijskih sistemov in ra\xc4\x8dunalni\xc5\xa1ke simulacije na novoustanovljeni \xc5\xa1tudijski smeri avtomatika._NEWLINE_Ve\xc4\x8d let je bil predstojnik katedre za sisteme, avtomatiko in kibernetiko, ustanovil je Laboratorij za analogno-hibridno ra\xc4\x8dunanje in avtomatsko regulacije (iz katerega sta iz\xc5\xa1la Laboratorija za modeliranje, simulacijo in vodenje ter Laboratorij za avtonomne mobilne sisteme), ki ga je opremil z za tisti \xc4\x8das sodobnim analogno-hibridnim ra\xc4\x8dunalnikom._NEWLINE_Raziskoval je vodenje oz. regulacijo dinami\xc4\x8dnih procesov ter njihovo ra\xc4\x8dunalni\xc5\xa1ko simulacijo z analognimi, hibridnimi in digitalnimi ra\xc4\x8dunalniki; 1976 je postal redni profesor, ob upokojitvi 1992 pa je bil izvoljen za zaslu\xc5\xbenega profesorja ljubljanske univerze. 1994 je postal tudi zaslu\xc5\xbeni znantvenik IJS. Leta 1977 in 1990 je prejel nagrado Kidri\xc4\x8devega sklada._NEWLINE_Na ob\xc4\x8dnem zboru Slovenskega dru\xc5\xa1tva za simulacijo in modeliranje je bil leta 1998 imenovan za prvega \xc4\x8dastnega \xc4\x8dlana tega dru\xc5\xa1tva. Velja za za\xc4\x8detnika/pionirja ra\xc4\x8dunalni\xc5\xa1ke simulacije v Sloveniji.'